El programa de la Fira Modernista consolida l’aposta de Carcaixent pel seu patrimoni
31 de maig de 2017

Carcaixent

Ahir es va fer públic el programa d’activitats de la segona edició de la Fira Modernista de Carcaixent que tindrà lloc el proper 9, 10 i 11 de juny. Enguany s’ha volgut mantenir la mateixa estructura centrada en la divulgació del patrimoni local, que confirma l’aposta decidida de Carcaixent per posar en valor la important presència d’elements modernistes que té el seu entorn urbà i rural. Al voltant, una completa oferta d’espectacles, gastronomia, teatre i moltes altres iniciatives desenvolupades amb la col·laboració d'entitats, associacions, institucions, empreses i establiments de la ciutat.

D’esta manera, es repeteixen propostes que van tenir molt d’èxit entre els assistents la passada edició com les visites als horts monumentals, la recreació històrica al Palau de la Marquesa o el sopar popular. Es mantenen també la ruta urbana i les portes obertes a vivendes emblemàtiques de la ciutat amb noves cases per a mostrar, com ara la Casa Vernich, la Casa de la Cera (Casa Tannus), Casa Carreres i la Casa Bixquert. El Magatzem de Ribera tornarà a reviure l’esplendor de la taronja amb una escenificació teatral i els visitants podran també fer una visita guiada per conéixer amb profunditat els secrets de l’anomenada «Catedral de la Taronja» o altres espais destacats de la història de Carcaixent com són el Parc Navarro Daràs, l’Asil o la Reial Séquia.

Com a novetats, la present edició comptarà amb una major presència del comerç local amb les iniciatives dutes a terme pels comerços en el carrer Pare Marchena i el Mercat Municipal, que organitzarà el dissabte 10 una nit de tapes amb els seus productes. El diumenge de matí, diverses voluntàries escenificaran una manifestació de sufragistes per a reivindicar els drets de les dones que recorrerà els carrers de la ciutat. A més, s'hi sumen altres propostes novedoses com una xarrada d’iniciació a l’esperanto, una concentració de cotxes antics o diversos tallers per a grans i menuts.

Com ha assenyalat Paula Lozano, regidora de Turisme, «este esdeveniment va nàixer l’any passat per a commemorar els cent anys de la concessió del títol de ciutat a Carcaixent i enguany es consolida com un aparador de tot allò que la nostra ciutat pot oferir, centrant-nos en aquells anys a cavall entre els segles XIX i XX, uns dels més brillants de la nostra història». Per a la regidora, la Fira «ens reafirma en un projecte més ambiciós que a mitjà termini pretén situar Carcaixent en el mapa del turisme cultural de qualitat i que, a més, vol fomentar l’autoconeixement per part de la ciutadania de Carcaixent del patrimoni propi».

Paula Lozano ha volgut agrair «a les més de trenta associacions i col·lectius que hi col·laboren, als propietaris que ens obrin les portes dels seus horts i de les seues cases, i als tècnics de l’Ajuntament de Carcaixent que donen el millor d’ells mateixos, fer de la Fira Modernista un esdeveniment de referència en el seu àmbit». També ha volgut destacar la important tasca que realitzaran els voluntaris, «l’any passat tinguérem vora 200 persones participant-hi de manera voluntària com a  guies, actors, músics... i enguany sembla que anem a superar eixes xifres, fet que constata que són el pilar fonamental per assegurar el bon funcionament de la Fira. A més, s’espera un gran augment de la quantitat de persones que es caracteritzaran durant el cap de setmana com si foren personatges del Carcaixent del 1900. Crec, sense dubte, que tenim tots els ingredients perquè la Fira siga un èxit. Un èxit de totes i tots».